स्टेशन पर बिखरी थीं लाशें, शवों से ऐसे गायब कर रहे थे ज्वेलरी

मुंबई. परेल इलाके में एलफिन्स्टन रेलवे स्टेशन पर बने फुट ओवर ब्रिज हादसे के बाद जो तस्वीर सामने आ रही हैं, उनमें कुछ हैरान करने वाली हैं। एक फोटो में कुछ लोग एक महिला की बॉडी से गोल्ड के कंगन निकालते दिख रहे हैं। महिला के करीबी लोगों ने इस घटना की जांच की मांग की है। यह फोटो सोशल मीडिया पर वायरल हो रही है। इस महिला की पहचान हो गई है। बता दें कि हादसा शुक्रवार सुबह हुआ था। भगदड़ मचने से 22 लोगों की मौत हो गई। इनमें 8 महिलाएं शामिल थीं। सीएम और कमिश्नर से की शिकायत...

- जिस महिला के हाथ से कंगन चुराया गया उसकी पहचान सुमलता शेट्टी के रूप में हुई है। वायरल फोटो में एक शख्स महिला की कलाई को पकड़े हुए है। दूसरा शख्स उनके गोल्ड के कंगन निकलता हुआ नजर आ रहा है।

- फोटो के दूसरे हिस्से में एक और शख्स उनकी जेब चेक करता दिख रहा है। सुमलता मुंबई के कंजुरमार्ग इलाके में रहती थींं।

फूल लेकर घर लौट रही थीं सुमलता

- सुमलता अपनी फ्रेंड सुजाता अलवा के साथ दशहरे के लिए दादर मार्केट से फूल लेकर वापस अपने घर आ रही थीं। हादसे के वक्त वे ब्रिज पर थीं।

- सुमलता के पड़ोसी गणेश शेट्टी ने बताया, "जब हम सुमलता की बॉडी क्लेम करने हॉस्पिटल पहुंचे तो उनकी बॉडी पर कोई भी गहने नहीं थे। सभी गायब हो चुके थे। सोशल मीडिया में कुछ फोटोज वायरल हो रही हैं जिसमें उनके कंगन निकालते हुए लोग नजर आ रहे हैं। यह बेहद शर्मनाक है। मुझे यकीन नहीं हो रहा है कि कोई इस तरह से कैसे कर सकता है।"

-आगे गणेश ने बताया,"हमने वह फोटो सीएम, मुंबई पुलिस कमिश्नर को ट्वीट करते हुए आरोपी को तुरंत अरेस्ट करने की मांग की है।"

कब हुआ हादसा? - शुक्रवार सुबह करीब 10:30 बजे हुआ। ब्रिज पर काफी भीड़ थी। ब्रिज पर लगा एक टीन शेड गिरने की अफवाह की वजह से भगदड़ मच गई। पुलिस के मुताबिक, तेज आवाज में शॉर्ट सर्किट होने से लोग घबरा गए और भगदड़ मच गई।

कहां हुआ हादसा?

- एलफिन्स्टन ब्रिज पर। यह ऐसा रेलवे स्टेशन है जो एलफिन्स्टन रोड और परेल रेलवे स्टेशन को जोड़ता है। यह 104 साल पुराना था। 1911 में लॉर्ड एलफिन्स्टन के नाम पर स्टेशन बनाया गया था। इसके दो साल बाद ब्रिज बनाया गया। लॉर्ड एलफिन्स्टन 1853 से 1860 तक बॉम्बे के गवर्नर रहे थे। यह स्टेशन वेस्टर्न लाइन पर पड़ता है। इस फुटओवर ब्रिज से हर दिन 3 लाख से ज्यादा लोग गुजरते हैं। इस इलाके में कई कॉरपोरेट ऑफिस हैं। सुबह 10 से 11 बजे ऑफिस आने जाने वालों की वजह से अक्सर भीड़ रहती है। त्योहारी सीजन की वजह से भीड़ और ज्यादा थी। रेलवे के मुताबिक, जिस ब्रिज पर हादसा हुआ वो 5 मीटर चौड़ा और 32 मीटर लंबा है। इस पर डुअल एग्जिट है।